Ellipse Nordlys behandler hårene med korte intense pulser av lys, men behandlingen omtales ofte som «laser».

Hva gjør laseren?

Ellipse Nordlys-maskinen sender ut energi som absorberes av pigment i mørke hår uten at vevet rundt tar skade. Hårene varmes opp og enkelte hårsekker ødelegges permanent på denne måten.

Hvordan foregår behandlingen?

Før behandlingen smøres huden inn med et tynt lag gele slik at lysstrålene skal nå frem til huden. Geléen oppleves som lett kjølende. Du får også på deg tette briller, men du kan se lysglimt likevel. Dette er ufarlig, men du bør lukke øynene under behandlingen. Håndstykket på maskinen presses mot huden under behandlingen. Når lysstrålen treffer huden/hårene skal det føles lett smertefullt, omtrent som når huden treffes av en gummistrikk. Det er ikke nødvending med bedøvelse eller smertestillende medisin. Behandlingen går raskt og er over på noen minutter.

Hva skjer etter behandlingen?

Umiddelbart etter laserbehandlingen kan huden bli litt rød og det kan bli lett hevelse rundt hårene. Denne reaksjonen kan vare noen timer, men er vanligvis helt over til neste dag.

Hvordan skal huden stelles etter behandlingen?

Det er viktig å unngå soling (også solarium) i minst tre uker etter behandling. Om sommeren eller ved feriereise anbefales solkrem/solstift med høy faktor (40-50) på området som er behandlet.

Du anbefales å bruke Vaniqa krem morgen og kveld som langtidsbehandling. Du vil få informasjon og resept i forbindelse med første time.

Når kommer resultatet?

Etter noen uker kan du merke at det vokser færre mørke hår og at enkelte hår sitter helt løst i huden og kan trekkes ut uten ubehag. Behandlingen virker på hår i vekst slik at hår i andre stadier av hårsyklus vil forbli upåvirket. Metoden er ikke effektiv hos alle og dersom det ikke er noen effekt etter 3 behandlinger vil det oftest være riktig å avslutte. Metoden gir redusert hårvekst hos de fleste, men gir ikke total hårfjerning. Målsetningen med behandlingen er hårreduksjon slik at det blir sjeldnere behov for barbering eller andre hårfjerningstiltak.

Hvor mange behandlinger er nødvendig?

Det er vanligvis nødvendig med flere behandlinger for å treffe flest mulig hår i riktig del av hårenes vekstfase. Vi gir tilbud om 6 behandlinger på sykehuset. Ved behov for vedlikeholdsbehandling etter dette må du i tilfelle sørge for det selv på det private marked.

Har metoden begrensninger?

Behandlingen har kun effekt på mørke hår – best effekt ved svarte hår hos personer med lys hud. Det er ingen effekt ved lyse, grå eller lysebrune hår. Dersom du er solbrun i huden virker behandlingen dårligere og pigmentet i huden kan absorbere energien i stedet.

Ved hormonforstyrrelse som PCOS vil hårveksten ofte ta seg opp igjen. Behandling av PCOS med f.eks. Metformin eller Diane i samråd med gynekolog anbefales.

Viktig informasjon:

Unngå napping, voksing e.l. de siste 3-4 ukene før behandling! Barbering er tillatt hele tiden.

Unngå barbering de siste to dagene før første konsultasjon slik at legen kan danne seg et bilde av tilstanden, men ved senere behandlinger skal du møte nybarbert.

Dagkrem med farge/foundation/pudder/brunkrem må fjernes nøye før behandling siden det ellers kan oppstå små brannsår i huden. Fjern sminken før du kommer inn til legen!

Unngå soling, inkl. solarium, og bruk av selvbruningskremer de siste ukene før behandling.

Vi behandler ikke gravide, selv om dette sannsynligvis ikke er farlig, men fordi sikkerhetsdata ikke finnes.

Vel møtt til behandling!